Friluftsrådet
Friluftsrådet, dansk paraplyorganisation for frilufts-, natur- og ungdomsorganisationer; oprettet 1942. Rådet omfatter 91 organisationer og institutioner (2016), og det har til formål at støtte og udvikle friluftsliv og naturforståelse under hensyntagen til landets natur og miljø.
Ud over at varetage organisationernes interesse og den almene befolknings behov for og interesser i et aktivt friluftsliv er Friluftsrådet rådgivende organ for de offentlige myndigheder.
Friluftsrådet har endvidere ansvaret for fordelingen af en del af udlodningsmidlerne (tidl.Tips- og lottomidlerne) til befolkningens friluftsliv, ligesom det står bag en række kampagner, bl.a. Blå Flag til havne og strande.

Friluftsrådets hjemmeside
